**Nyhedsbrev for august 2018**

**Nyheder**

**Bridgens Dag søndag den 26. august**

DBf ser frem til Bridgens Dag, søndag den 26. august og håber, at klubberne får besøg af mange bridgeinteresserede. I forbindelse med afholdelsen har forbundet indtrykket i alt fire landsdækkende annoncer i hhv. Berlingske og Jyllandsposten –fordelt på følgende datoer:

Berlingske:

* Lørdag den 18. august
* Onsdag den 22. august

Jyllandsposten:

* Søndag den 19. august
* Onsdag den 22. august

I annoncen henvises til hjemmesiden for Bridgens Dag og vi beder derfor om, at alle klubber der har arrangementer på dagen sørger for, at det fremgår tydeligt på klubbens hjemmeside med tid og sted.

V har lavet et par stikprøver i denne uge og hos flere klubber er det meget svært at se, hvorvidt der afholdes noget den 26. august.

Vi udsender også en pressemeddelelse og den vedlægges desuden her i en ”klub-udgave” med nyhedsbrevet til fri afbenyttelse til jeres lokale medier.

Har I spørgsmål/brug for noget hjælp ift. presse m.v., er I meget velkomne til at kontakte sekretariatet.

Endelig vil vi for god orden skyld oplyse, at der bl.a. i Aarhus er en optakt til Bridgens Dag, **fredag den 24. august** med Dennis Bilde. Er der andre klubber, der laver optakt-arrangementer eller andet i regi af Bridgens Dag, er I meget velkomne til at få det på hjemmesiden ved at skrive til sekretariatet, [dbf@bridge.dk](mailto:dbf@bridge.dk)

Husk at vedhæfte pressemeddelelsen

**Bridgehotline**

DBf etablerer som et forsøg en bridgehotline. Hotlinen er for alle bridgespillere og klubber, der har spørgsmål til spil eller meldinger. Det kan også være råd til valg af litteratur, udvikling af system med makker eller noget helt tredje. Hotlinen vil dog IKKE beskæftige sig med lovspørgsmål. Ligesom hotlinen heller ikke tager sig af tvister m.v.

Hotlinen, tlf-nr. 9189 5213, er åben **hver onsdag i tidsrummet 15.00-17.00** - første gang onsdag den 22. august og betjenes af Jonas Houmøller. Jonas er tidligere landsholdsspiller og arbejder desuden i DBf’s bridgebutik.

Man er jo naturligvis altid velkommen til at ringe i den sædvanlige telefontid, men med hotlinen forsøger vi at ”øremærke” en ressource til vores bridgespillere.

**Overgang fra BC2 til BC3**

Der er nu 200 klubber der har konverteret til BC3. Den 1. september lukkes BC2.

IT-supporten står klar til at bistå klubber med konverteringen, hvorfor klubber der ikke har planlagt konvertering endnu opfordres til at kontakte IT-supporten.

**Udsendelse af Dansk Bridge**

Efter planen udsendes Dansk Bridge september-nummeret til de enkelte medlemsklubber af DBf. Vi stiler efter at udsende bladet fra trykkeriet den sidste onsdag i hver måned.

I første omgang vil bladet blive sendt til klubbens ”varemodtager”. Vi arbejer på en løsning, hvor klubberne via Bridgecentralen kan angive en specifik modtageradresse for bladet.

**Vækstprojekt – Egne bridgehuse**

Hovedbestyrelsen har besluttet at gennemføre et såkaldt ”Vækstprojekt”, som et højt prioriteret indsatsområde. Projektet har til overordnet formål at skaffe flere egne bridgehuse/spillesteder, fordi det vurderes at være den mest direkte vej til flere medlemmer i DBf´s klubber.

I den forbindelse skal der fra sekretariatet udarbejdes en projektbeskrivelse. Samtidig ønsker sekretariatet at inddrage et eller to distrikter og et antal klubber til en pilotafprøvning. Vi beder derfor om, at man overvejer om man vil være pilot-distrikt i samarbejde med sine klubber. Ret henvendelse til Louise på [lfp@bridge.dk](mailto:lfp@bridge.dk) eller telefon 9363 8117, hvis I er interesserede.

**Orientering**

**Opkrævning af kontingent**

Husk at vi fra den 1. september lukker for ændring af primærklub for dem, der er medlem af flere klubber. Det gør vi for, at I kan opkræve korrekt kontingent fra je­res medlemmer, og vi herefter kan fremsende en korrekt faktura til jer baseret på det antal medlemmer, der er registreret og dermed opdateret i BridgeCentral den 15. oktober 2017. Fra den 16. oktober åbner vi igen op for skift af primærklub.

**Dansk Bridge app**

Dansk Bridge app’en er nu klar til Kindle og Apple, men desværre lader app’en til Android vente på sig.

**Mesterpoint fra Dansk Bridgefestival**

Vi har travlt med overgangen fra BC2 til BC3 og det har forsinket tildelingen af mesterpoint fra bl.a. Bridgefestivalen.

Vi har derfor lavet tiltag der skal sikre en snarlig opprioritering på mesterpointtildelingen.

Vi beklager.

**Divisionsturnering 2018-19**

Divisionsturneringen er i den kommende sæson starter senere end normalt. Grunden til dette er at der i år er World Series i Orlando.

Første runde af divisionsturneringen starter d. 17.-18. november 2018.

**Kommende kurser**

**Opfølgningskursus for bridgelærere**

BLU-udvalget har lavet et opfølgningskursus for alle interesserede bridgelærere. Arrangementet er gratis og finder sted i Kolding Bridgecenter lørdag den 10. november 2018 kl. 11.00 – 16.00.

Deltagerne betaler kun egen transport og eventuel øl eller sodavand.  
   
Tilmelding bedes foretaget til Steen på [lodshaven32@gmail.com](mailto:lodshaven32@gmail.com) senest 31. oktober. Hvis man har specielle ønsker, bedes dette så vidt muligt meddelt sammen med tilmeldingen.

Læs mere på [www.bridge.dk](http://www.bridge.dk) -> Kurser (<http://www2.bridge.dk/Kurser.aspx?ID=19652>)

**Kursus for klubbestyrelser**

Med den nye sæson over os, vil vi også gerne minde jer om kurset for klubbestyrelser. Kurset sætter fokus på at klæde de enkelte bestyrelsesmedlemmer bedst muligt på til at varetage de mangeartede opgaver til gavn for bridgen i jeres klub og gøre det sjovere at være i bestyrelserne via nye input og inspiration.

Kurset kan afholdes for en enkelt eller flere bestyrelser i et lokalområde i Danmark, og I kan selv være med til at bestemme indholdet.

For yderligere information kontakt klubpartnerThomas Schønfeldt på mail [thomas.garfield@gmail.com](mailto:thomas.garfield@gmail.com) eller klubpartner Steen Løvgreen på mail [lodshaven32@gmail.com](mailto:lodshaven32@gmail.com).

Husk I kan altid tjekke [www.bridge.dk](http://www.bridge.dk) -> Kurser for aktuelle kurser (<http://www2.bridge.dk/Kurser.aspx?ID=19652>)

**Personalenyt i sekretariatet**

DBf har siden efteråret 2017 haft to midlertidige stillinger i sekretariatet, som i løbet af foråret har været opslået mhp. faste stillinger.

Det drejer sig om vores administrative stilling og stillingen som It- og turneringschef. Stillingerne er nu besat.

Ny administrativ koordinator

Som ny administrativ koordinator ansættes Louise Dhirani. Vi bød velkommen til Louise den 13. august 2018 og det vil derfor fremover være Louise, som bl.a. vil tage telefonen i sekretariatet.

Louise kommer fra en lignende stilling i et It-firma. Louise har erfaring med en bred vifte af administrative opgaver og web-kommunikation.

Ny It- og turneringschef

Som ny it- og turneringschef ansættes Anders Zorn. Vi byder velkommen til Anders den 1. oktober 2018.

* Anders Zorn kommer fra en stilling som digitaliseringskonsulent i Københavns kommune i Teknik- og Miljøforvaltningen
* Han er vant til at køre implementeringen af større It-projekter
* Han har spillet kontraktbridge i ca. 35 år, bl.a. en periode i Blaksets Bridgecenter

Vi tager derfor afsked med Jeppe Knappe med udgangen af oktober, hvor hans kontrakt udløber. Jeppe har været med til at tydeliggøre og definere rammevilkårerne for stillingen, hvilket han skal have stor tak for.